Peste 500 de angajați ai Autorității de Supraveghere Financiară (ASF) amenință cu greva după ce le-au fost eliminate primele din Contractul Colectiv de Muncă (CCM), prin care luau și 15 salarii pe an. Pe de altă parte, noua conducere ASF își poate stabili singură sistemul de premiere, acest lucru fiind adoptat în noul regulament al autorității.
Concret, cei opt noi membri ai Consiliului ASF au aprobat în data de 26 aprilie 2024 un nou Regulament care îl abrogă pe cel din anul 2016, stabilit când ASF era condusă de Mișu Negrițoiu, conform hotnews.ro. Principala modificare este separarea sistemului de premiere pentru membrii Consiliului ASF de restul angajaților. Astfel, dacă în Regulamentul din 2016 prin personalul ASF se înțelegea: „membrii Consiliului ASF și salariații ASF”, în noul Regulament prin personal se înțelege doar salariații, iar sistemul de premiere a fost modificat pe măsură. În plus, era prevăzut că „primele se acordă în condițiile respectării procedurilor și reglementărilor interne incidente care sunt supuse consultării cu Sindicatul ASF”.
Prin această schimbare, Consiliul ASF poate să-și acorde prime fără să mai negocieze acest sistem cu Sindicatul și fără să aibă nevoie de Contract Colectiv de Muncă, instrument care a expirat de ceva timp. Altfel spus, membrii conducerii ASF își pot acorda prime, salariații încă nu. Aceștia sunt numiți de Parlament și plătiți conform legii de funcționare a ASF.
Primele se dau selectiv
„Întrucât bugetul ASF s-a redus, instituția fiind obligată să contribuie cu un procent însemnat anual la bugetul de stat, iar bani de prime nu mai sunt pentru toată lumea, în condițiile în care peste 80% din bugetul ASF era consumat pe salarii, prime și alte beneficii, Consiliul ASF a decis să nu mai fie condiționat de CCM atunci când se acordă prime. Astfel, Consiliul ASF își va putea acorda prime doar lor, printr-o simplă hotărâre de consiliu, nemaifiind obligați să acorde și celor 500 de angajați aceleași prime. Practic, Consiliul ASF are mai multă lejeritate financiară de a se autopremia pentru eventualele performanțe. Un lucru e clar: bani pentru prime nu mai sunt pentru toți angajații, așa ca noul consiliu al ASF a tăiat nordul gordian prin care era obligat să primească prime doar în măsura în care primeau și ceilalți 500 de angajați. Este o schemă care denotă egoism, lăcomie si lipsă de fair play din partea politicienilor care astăzi conduc ASF-ul”, au precizat surse din piață pentru „Adevărul”.
Reamintim că până la această modificare de regulament, conform contractului colectiv de muncă, angajații de la Autoritatea de Supraveghere Financiară primeau anual, pe lângă salarii, și patru prime, din care trei în cuantum de până la 100% din salariul brut lunar.